b'\n_START_ARTICLE_\nPeter Pokorn\n_START_SECTION_\n\xc5\xbdivljenje in delo\n_START_PARAGRAPH_\nMed drugo svetovno vojno je bil z dru\xc5\xbeino izseljen v Srbijo. Po vrnitvi je za\xc4\x8del obiskovati osnovno \xc5\xa1olo v \xc5\xa0kofji Loki, kjer je leta 1958 kon\xc4\x8dal gimnazijo, po kon\xc4\x8danem \xc5\xa1tudiju arhitekture v Ljubljani pa se je zaposlil na Ob\xc4\x8dini \xc5\xa0kofja Loka. Po zamenjavi slu\xc5\xbebe je bil deset let projektant in oblikovalec embala\xc5\xbee v podjetju EGP. Upokojil se je leta 1996._NEWLINE_Bil je ustanovitelj in dolgoletni predsednik foto kluba Anton A\xc5\xbebe \xc5\xa0kofja Loka, 1996 pa je bil za pet let izvoljen za predsednika Fotografske zveze Slovenije. \xc5\xbde med \xc5\xa1tudijem je za\xc4\x8del z zbiranjem etnografskega gradiva. Ustavaril je fotografsko zbirko kulturne dedi\xc5\xa1\xc4\x8dine. Samostojne tematske razstave je imel po vsej Sloveniji in v Belgiji, Italiji, Avstriji, Tur\xc4\x8diji, na \xc4\x8ce\xc5\xa1kem in Japonskem. Leta 2013 je v sodelovanju z Ob\xc4\x8dino \xc5\xa0kofja Loka iz\xc5\xa1la njegova fotografska monografija z naslovom Svetloba in \xc4\x8das. Bil je dolgoletni \xc4\x8dlan in odbornik Muzejskega dru\xc5\xa1tva \xc5\xa0kofja Loka, ki ga je kot podpredsednik od aprila do oktobra 2007 (po odstopu izvoljenega predsednika) tudi vodil._NEWLINE_Z njegovi fotografijami so opremljene knjige, katalogi in druge publikacije. Za svoje delo je prejel ve\xc4\x8d nagrad. Bil je mojster fotografije Fotografske zveze Slovenije, ki mu je za zasluge podelila Puharjevo nagrado za \xc5\xbeivljenjsko delo, Mednarodna fotografska zveza pa najvi\xc5\xa1je priznanje HonEFIAP (Honoraire Excellece FIAP). Leta 2009 je prejel zlati grb Ob\xc4\x8dine \xc5\xa0kofja Loka.'